আদিবাসীবিষয়কমন্ত্রক
অংশীদারিত্বের ভিত্তিতে বাস্তবায়িত প্রকল্পগুলির কাজের অগ্রগতি পর্যালোচনা করতে পতঞ্জলির প্রতিনিধিদের সঙ্গে উচ্চ পর্যায়ের বৈঠক করলেন শ্রী অর্জুন মুন্ডা
উপজাতীয় এলাকায় প্রচুর পরিমাণে ছড়িয়ে থাকা ওষুধি গাছ থেকে তৈরি ভেষজ ঔষধি তৈরির প্রক্রিয়াকে জীবিকা মিশনের অংশ করা উচিত : শ্রী অর্জুন মুন্ডা
আদিবাসী সম্প্রদায়, তাদের সংস্কৃতি, জ্ঞান ও ঐতিহ্য সম্পর্কে আরও বেশি জানতে উপজাতি গবেষণা প্রতিষ্ঠানগুলির উচিত আদিবাসী সম্পর্কিত অধ্যয়নের ব্যবস্থা করা : শ্রী অর্জুন মুন্ডা
আদিবাসী সম্প্রদায় যাতে সরকারের কল্যাণমূলক প্রকল্পগুলির সুবিধা নিতে পারে সেজন্য সচেতনতামূলক প্রচারাভিযান চালানো প্রয়োজন : শ্রী বিশ্বেশ্বর টুডু
নতুন দিল্লি, ২৭ মে, ২০২২
আদিবাসী কল্যাণ ও উন্নয়নের ক্ষেত্রে তাদের অংশীদারিত্বমূলক কাজের অগ্রগতি পর্যালোচনা করতে গতকাল শাস্ত্রী ভবনে আদিবাসী উন্নয়ন মন্ত্রক ও পতঞ্জলির মধ্যে বৈঠক হয়। কেন্দ্রীয় সরকারের পক্ষে বৈঠকে উপস্থিত ছিলেন কেন্দ্রীয় আদিবাসী কল্যাণ মন্ত্রী শ্রী অর্জুন মুন্ডা, আদিবাসী কল্যাণ প্রতিমন্ত্রী শ্রী বিশ্বেশ্বর টুডু, প্রাক্তন প্রতিমন্ত্রী শ্রী প্রতাপ চন্দ্র সারাঙ্গী এবং মন্ত্রকের পদস্থ আধিকারিকরা। পতঞ্জলি যোগপীঠের পক্ষে বৈঠকে যোগ দেন প্রতিষ্ঠানের ম্যানেজিং ডিরেক্টর ও সহ প্রতিষ্ঠাতা আচার্য বালকৃষ্ণ এবং তাঁর দলের সদস্য। মন্ত্রকের উৎকর্ষ কেন্দ্রগুলিকে আর্থিক সহায়তাদান প্রকল্পে আদিবাসী উন্নয়ন মন্ত্রক ও পতঞ্জলি, অংশীদারিত্বের ভিত্তিতে কাজ করছে।
বৈঠকে পতঞ্জলি পরিচালিত প্রকল্পগুলির কাজের অগ্রগতি, আদিবাসীদের কল্যাণ ও আদিবাসী সম্পর্কিত গবেষণার বিষয়ে বিশদে আলোচনা হয়।
পতঞ্জলি দলের সদস্যরা বৈঠকে জানান, আদিবাসী কল্যাণ মন্ত্রকের কাছ থেকে প্রকল্পের দায়িত্ব পাওয়ার পর তাঁরা ব্যাপক সমীক্ষা ও অনুসন্ধান চালিয়ে উত্তরাখণ্ডের বিভিন্ন আদিবাসী অধ্যুষিত এলাকায় প্রচুর ঔষধি গাছের সন্ধান পেয়েছেন। যেসব জায়গায় সমীক্ষা করা হয়েছে সেইসব জায়গায় যাতে ভেষজ চিকিৎসা আরও পেশাদারি দক্ষতার সঙ্গে করা যায় সেজন্য তাঁরা চিকিৎসকদের সক্ষমতা বৃদ্ধির চেষ্টাও করেছেন। এতে উভয় পক্ষের মধ্যে জ্ঞানের আদানপ্রদান হয়েছে এবং মন্ত্রকের নির্ধারিত প্রকল্পে নথিভুক্তির জন্য বহু মূল্যবান তথ্য পাওয়া গেছে। এপর্যন্ত পতঞ্জলি ২০০টি আদিবাসী সম্প্রদায়ের সঙ্গে কাজ করেছে এবং ৬৫ হাজার ঔষধি গাছ নথিভুক্ত করেছে।
শ্রী আচার্য বালকৃষ্ণ তাঁর বক্তব্যে আদিবাসী অধ্যুষিত গ্রামগুলির সার্বিক উন্নয়ন, উপজাতীয় শিশুদের শিক্ষার উন্নতি এবং আদিবাসীদের জীবিকা সৃষ্টির লক্ষ্যে উদ্যোগ গ্রহণের উপর জোর দেন। তিনি বলেন, পতঞ্জলি জাতির সেবায় প্রতিশ্রুতিবদ্ধ এবং পতঞ্জলিতে করা গবেষণার ফল উপজাতীয় এলাকার উন্নয়নের জন্য ব্যবহার করা যেতে পারে। আদিবাসী সম্প্রদায়ের সার্বিক উন্নয়নের জন্য পতঞ্জলির তৈরি করা ডিজিটাল প্ল্যাটফর্মগুলির বিশদ বিবরণ দেন তিনি। শ্রী আচার্য বালকৃষ্ণ এই উপলক্ষে এসংক্রান্ত প্রতিবেদন এবং পতঞ্জলি আয়ুর্বেদের তৈরি কর্মপরিকল্পনার উপর লেখা একটি বই শ্রী অর্জুন মুন্ডার হাতে তুলে দেন।
শ্রী অর্জুন মুন্ডা বলেন, আদিবাসী এলাকায় পতঞ্জলি যেরকম দায়িত্বশীলভাবে কাজ করছে, তা সত্যিই প্রশংসনীয়। পতঞ্জলির পরামর্শগুলিকে গুরুত্বসহ বিবেচনা করে একটি সময় নির্দিষ্ট কর্মপরিকল্পনা প্রণয়নের জন্য একটি কমিটি গঠন করা হবে। সারা দেশের উপজাতীয় গবেষণা প্রতিষ্ঠান ও বিশ্ববিদ্যালয়গুলিকে সংযুক্ত করা হবে এর সঙ্গে। আদিবাসী সম্প্রদায়, তাদের সংস্কৃতি, জ্ঞান ও ঐতিহ্য সম্পর্কে আরও বেশি জানতে উপজাতি গবেষণা প্রতিষ্ঠানগুলিকে আদিবাসী সম্পর্কিত অধ্যয়নের ব্যবস্থা করার পরামর্শ দেন শ্রী মুন্ডা। তিনি বলেন, উপজাতীয় এলাকায় প্রচুর পরিমাণে ছড়িয়ে থাকা ঔষধি গাছ থেকে তৈরি ভেষজ ওষুধ তৈরির প্রক্রিয়াকে জীবিকা মিশনের অংশ করা উচিত।
আদিবাসী কল্যাণ প্রতিমন্ত্রী শ্রী বিশ্বেশ্বর টুডু বলেন, আদিবাসী সম্প্রদায় যাতে সরকারের কল্যাণমূলক প্রকল্পগুলির সুবিধা নিতে পারে সেজন্য সচেতনতামূলক প্রচারাভিযান চালানো প্রয়োজন।
CG/SD/SKD/
(Visitor Counter : 181